અંગ્રેજ વાચકો માટે આ જાતનાં પુસ્તકોની લોકપ્રિયતા અને ભારતીય લેખકોની શ્રેષ્ઠ કૃતિઓ રચવાની ક્ષમતાના કારણોમાં મોખરે કયું કારણ સ્પષ્ટ રીતે જોઈ શકાય છે? ભારતની બહુરંગી સંસ્કૃતિ અને જીવનમાં રંગાયેલ ભારતીય લેખકોના વિશાળ અનુભવને આધારે નિર્માણ થયેલાં લખાણ તે એક મહત્વનું કારણ ખરું. અનેક પરદેશી સંસ્કૃતિઓને આવકારી પોતાના જીવનમાં એકરૂપ થવાની તક ભારતે હંમેશા આપી છે અને પરિણામે ઉદભવેલી સુંદર સંસ્કૃતિ અને તેજસ્વી દેશમાં જન્મેલા માનવીઓને જે ઉત્તમ દ્રષ્ટિ પ્રાપ્ત થાય છે તે ભાગ્યે જ અન્ય દેશોમાં થઈ શકે છે. તેથી જ ભારતમાં જન્મેલા અથવા ભારતમાં રહેલા લેખકો અને જ્ઞાનીઓ ઈશ્વરની સ્તુતિ ગાવા રામાયણ અને મહાભારત જેવા મહાકાવ્યો લખી શકવા સમર્થ હતાં. આધુનિય યુગમાં અંગ્રેજી ભાષામાં લખાયેલા શ્રી અરવિંદના ‘ધ લાઈફ ડિવાઈન’ અને ‘સાવિત્રી’ જેવા ગ્રંથો અને મહાકાવ્યોની બરોબરી કરી શકે તેવા લખાણો અંગ્રેજી ભાષામાંતો શું પરંતુ સમગ્ર વિશ્વની ભાષાઓમાં જડી શકે તેમ નથી. આવી મહાન કૃતિઓ રચનાર વ્યક્તિઓનાં દેશમાં જે પરમ શક્તિ છે તે અંગ્રેજી ભાષામાં લખનાર અન્ય લેખકોના જીવનમાં પણ પ્રતિબિંબિત થયા વગર રહી શકે ખરી?